આપણે ત્યાં વાવની પરંપરા જૂની છે. અમદાવાદની દાદા હરીરની વાવ, અડાલજની વાવ, પાટણની રાણીની વાવ, મોઢેરાનો સૂર્યકુંડ, જૂનાગઢની અડીકડી વાવ હોય કે નવઘણ કૂવો, પગથીયાવાળા કૂવાની પરંપરા ગુજરાત સહિત અનેક રાજ્યોમાં જોવા મળે છે અને એ ધોળાવીરા અને હડપ્પા સંસ્કૃતિ સમયથી ચલણમાં હોવાનું અનુમાન છે. ગુજરાતથી શરૂ થઈને રાજસ્થાન સહિત આ પદ્ધતિ ઉત્તર પૂર્વ ભારત સુધી પ્રસરી હતી. ગુજરાતીમાં વાવ શબ્દનો વાવડી અને તેનો જ અપભ્રંશ થઈને બાવડી અથવા બાવલી શબ્દ બન્યો હોવાની શક્યતા છે. પથ્થર પરના લખાણ પાર કરી આગળ વધો, ચાર પાંચ પગથિયા ચડીને કમાન આકારના દરવાજામાંથી પ્રવેશો એટલે સામે દેખાશે પગથિયાઓનો શંભુમેળો.